b'\n_START_ARTICLE_\nRautatieasema\n_START_PARAGRAPH_\nRautatieasema on paikka, jossa junat pys\xc3\xa4htyv\xc3\xa4t matkustajien ottamista ja poistumista sek\xc3\xa4 kuorman lastausta tai sen purkamista varten. Termill\xc3\xa4 tarkoitetaan yleens\xc3\xa4 rautateiden liikennepaikkaa, jolta liikenn\xc3\xb6id\xc3\xa4\xc3\xa4n matkustajaliikennett\xc3\xa4 ja jolla on v\xc3\xa4hint\xc3\xa4\xc3\xa4n yksi sivuraide. Liikenn\xc3\xb6inti\xc3\xa4 varten asemalla on asemalaiturit._NEWLINE_Aseman yhteyteen kuuluu usein my\xc3\xb6s asemarakennus, jossa voi sijaita matkustajien odotustiloja, lipunmyyntipalveluja, liikeyrityksi\xc3\xa4 tai muuta matkustajia palvelevaa toimintaa, kuten ravintoloita ja majoitusta. Rautatieasemat sijaitsevat yleens\xc3\xa4 kaupunkien tai muiden asutuskeskusten l\xc3\xa4heisyydess\xc3\xa4, joissa on parhaat edellytykset henkil\xc3\xb6liikenteelle._NEWLINE_Asemalla voi olla  mahdollista j\xc3\xa4rjest\xc3\xa4\xc3\xa4 my\xc3\xb6s liikenteenhoidon vaatimia toimintoja, kuten junien kohtaamisia ja ohituksia, sek\xc3\xa4 tavaran kuormaamista tai purkamista._NEWLINE_Suurten kaupunkien rautatieasemien v\xc3\xa4lill\xc3\xa4 kulkevat yleens\xc3\xa4 kaukojunat, kuten VR:n intercityt ja Pendolinot, kun pienempi\xc3\xa4 asemia palvelevat paikallisjunat (taajamajunat tai l\xc3\xa4hijunat). Rautatieaseman yhteydess\xc3\xa4 voi olla my\xc3\xb6s linja-autoasema matkustajapalveluineen, jolloin sit\xc3\xa4 kutsutaan matkakeskukseksi.\n_START_SECTION_\nRautatieasemien suojelu Suomessa\n_START_PARAGRAPH_\nMuseovirasto yhteisty\xc3\xb6ss\xc3\xa4 Valtionrautateiden kanssa aloitti vanhojen asemarakennusten suojeluty\xc3\xb6n jo vuonna 1983. Tuolloin perustettiin nk. Asemarakennusty\xc3\xb6ryhm\xc3\xa4n. Vuonna 1985 Asemarakennusty\xc3\xb6ryhm\xc3\xa4 valmisteli 107 kohdetta sis\xc3\xa4lt\xc3\xa4v\xc3\xa4n luettelon suojeltavista asema-alueista ja asemarakennuksista. Asemarakennusty\xc3\xb6ryhm\xc3\xa4n julkaisu oli pohjana luotaessa Rautatiesopimusta. Vuonna 1998 allekirjoitetun valtakunnallisia rautatieasema-alueita koskevan menettelytapasopimuksen (eli Rautatiesopimuksen) tavoitteena on ollut koota eri aikakausia ja niiden rakennuskulttuuria edustava valikoima asema-alueita, joissa on l\xc3\xa4sn\xc3\xa4 rautatien liikennehistorian, toiminnan ja arkkitehtuurin (mukaan lukien puistokulttuurin) koko kirjo.'